VIL SIKRE: LO vil ha 100.000 medlemmer til å stemme på Jens Stoltenberg og resten av Arbeiderpartiet. Foto: Frode Hansen

LO vil ha 100.000 medlemmer til å stemme på Jens

LO forsøker å overtale 100.000 fagorganiserte til å stemme på Arbeiderpartiet ved høstens stortingsvalg.

Oppdatert 16. februar 2013

Artikkelen er over syv år gammel

Organisasjonen lover også rekordstor pengestøtte til partiet.

- Valgkampmaskineriet vårt er i gang for fullt allerede. Vi er avhengige av at hele venstresiden gjør et godt valg, ikke bare Ap. Samlet sett kommer nok fagbevegelsen til å bruke større ressurser og mer penger enn noen gang på årets valgkamp, sier LOs valgkampgeneral Øyvind Hansen til Klassekampen.

For å sikre rødgrønn valgseier mener Hansen at 55 prosent av LOs totalt 900.000 medlemmer må stemme på Arbeiderpartiet. De seneste meningsmålingene organisasjonen har gjennomført viser derimot at kun 43,1 prosent er villige til å stemme på Arbeiderpartiet, og 26,3 prosent oppgir at de vil stemme på Høyre.

Ved siste stortingsvalg mottok Arbeiderpartiet rekordhøye 18 millioner fra LO og ulike forbund. I år vil denne rekorden stå for fall, og pengestøtten vil bli større enn noen gang, mener Hansen.

LOs økonomiske støtte til ulike partier avgjøres på LOs kongress i mai.

Publisert: 16.02.13 kl. 09:32 Oppdatert: 16.02.13 kl. 09:43

Les også